Rune Lund (EL), 2007-05-30:
Israel har sat sig på størsteparten af Vestbredden via bosættelser, sikkerhedszoner og muren.
Hermed undergraves dagligt muligheden for en levedygtig palæstinensisk stat.
I realiteten elimineres muligheden for en tostatsløsning, og Israel bliver en permanent besættelsesmagt over et område med palæstinensiske bantustans uden mulighed for økonomisk udvikling.
Det er en situation, som kun vil føre til mere konflikt, flere radikale militante grupper, en yderligere radikalisering af palæstinenserne og også mere usikkerhed for Israel.
Hele den vestlige verden med USA i spidsen er hyklerisk, når det gælder Israel.
Israel kan de facto få lov til fortsat besættelse af palæstinensisk jord, til at undertrykke befolkningen, opføre apartheidmuren m.v., vælge tidligere og dømte krigsforbrydere som medlemmer af regeringen som f.eks. Ariel Sharon, og det uden konsekvenser.
Men når så palæstinenserne ved frie, fair og demokratiske valg vælger Hamas, bliver de isoleret internationalt, støtten forsvinder osv.
Der er ganske enkelt tale om ensidig støtte til Israel.
Der er ingen tvivl om, at det internationale samfunds manglende anerkendelse af den nye samlingsregering i Palæstina har medvirket til at styrke modsætningerne inden for styret og dermed også den tiltagende militære konflikt.
EU og også Danmark bærer et stort ansvar for dette ved sin halehængspolitik over for USA.
Den norske regerings anerkendelse af samlingsregeringen viser, hvilke muligheder en uafhængighed af et USA-følgagtigt EU kan give.
Den terror, der udspringer fra Mellemøsten, skyldes i høj grad dette vestlige hykleri, denne dobbeltmoral.
Når et land er besat, skal besættelsesmagten trække sig tilbage.
Besættelsesmagten er Israel.
Israel skal trække sig ud af Palæstina.
Det er det, som for alvor vil kunne sætte skub i fredsforhandlingerne i Mellemøsten.
Det er det, som er den eneste fornuftige tilgang, hvis man har en vision, hvis man har en lyst til at løse konflikten i Palæstina.
Der er i dag i debatten blevet fremsat et forslag til vedtagelse fra SF, Socialdemokraterne, Radikale og Ny Alliance.
Det er på mange måder et ganske udmærket og fornuftigt forslag til vedtagelse.
Men i Enhedslisten synes vi, at der er nogle uklarheder i det, og vi har i et forsøg på at vise, at man faktisk godt kunne være gået endnu længere, fremsat vores eget forslag til vedtagelse – for ligesom at vise, at der er en overbygning til det forslag til vedtagelse, som de fire partier har fremsat.
Det skal forstås på den måde, at Enhedslisten støtter det forslag til vedtagelse, som SF, Socialdemokraterne, Radikale og Ny Alliance har fremsat.
Vi vil stemme for det forslag til vedtagelse.
Men vi vil også gerne signalere, at man faktisk kunne være gået endnu videre og også have formuleret sig mere præcist i forhold til den uklarhed, som måske kunne opfattes i det forslag til vedtagelse, som er fremsat af S, RV, SF og Ny Alliance, f.eks. at man vil kræve af den palæstinensiske samlingsregering, at den entydigt må afsværge voldsanvendelse og deltage i forhandlinger om en tostatsløsning.
Palæstina er besat.
Det følger af folkeretten, at et besat land har lov til at gøre modstand mod en besættelsesmagt.
Man har ikke lov til at lave terrorhandlinger, men vi synes, det er noget mærkeligt, at der står, at man ligefrem skal afsværge voldsanvendelse og deltage i forhandlinger.
Vi vil så sige, at vi godt kan stemme for det her, hvis det skal ses i sammenhæng med, at man laver en tostatsløsning, hvor der bliver en fri og levedygtig palæstinensisk stat.
Men et besat folk har altid ret til at gøre modstand mod en besættelsesmagt.
Enhedslisten vil til denne debat fremsætte følgende: Forslag til vedtagelse
»Idet Folketinget konstaterer, at Israel nu i 40 år har besat palæstinensisk land, at Verdensbanken i en rapport fra den 9. maj 2007 fastslår, at de mange israelske kontrolposter, vejspærringer og apartheidmuren forhindrer enhver form for økonomisk vækst i de palæstinensiske områder, opfordrer Folketinget regeringen til at arbejde for: – i alle internationale sammenhænge at kræve ophør af Israels besættelse af Palæstina samt kræve israelsk tilbagetrækning til 1967-grænserne i overensstemmelse med relevante FNsikkerhedsrådsresolutioner, – øjeblikkelig fjernelse af apartheidmuren, – at udvide bistanden til de palæstinensiske områder, – suspension af EU's associeringsaftale med Israel, indtil Israel respekterer international lov og menneskerettigheder, – at Palæstina anerkendes som selvstændig stat, – at begge parter overholder menneskerettighederne, herunder afsværger sig brug af terror, – straks at normalisere forholdet til den palæstinensiske regering samt at arbejde for dette i alle internationale fora, og – kraftigt at fordømme Israels seneste dages brug af overdreven magtanvendelse i Gaza.«